钦定古今图书集成/明伦汇编/官常典/第791卷 > 汪大猷
## 钦定古今图书集成/明伦汇编/官常典/第791卷 > 汪大猷

按《宋史》本传：“大猷，字仲嘉，庆元府鄞县人。绍兴七年，
以父恩补官，授衢州江山县尉，晓畅吏事。登十五年
进士第，授婺州金华县丞。争财者谕以长幼之礼，悦
服而退。李椿年行经界法，约束严甚，檄大猷覆视龙
游县，大猷请不实者得自陈，毋遽加罪。改建德，迁知
昆山县。丁父忧，免丧，差总领淮西、江东钱粮干官，改”
干办行在诸司粮料院。参知政事钱端礼宣谕淮东，
辟干办公事，充参议官。迁大宗丞兼吏部郎官，又兼
户部右曹。入对，言：“总核名实，责任臣下，因才而任，毋
违所长，量能授官，毋拘流品。”孝宗顾谓左右曰：“疏通
详雅而善议论，有用之才也。”除礼部员外郎。丞相洪
适荐兼吏部侍郎，仍迁主管左选。庄文太子初建东
宫，兼太子左谕德，侍讲，两日一讲《孟子》，多寓规戒。太
子尝出龙大渊禁中所进侍燕乐章，谕宫僚同赋。大
猷曰：“郑、卫之音，近习为倡，非讲读官所当预。”白于大
子而止。迁秘书少监，修《五礼会要》。金人来贺，假吏部
尚书，为接伴使，寻兼权刑部侍郎，又兼崇政殿说书，
又兼给事中。孝宗清燕，每访政事，尝曰：“朕每厌宦官
女子之言，思与卿等款语，欲知朝政阙失，民情利病。
苟有所闻，可极论之。”大猷遂陈耆长雇直隶总经制
司，并缘法意，使里正兼催科之役，厉民为甚。又论亭
户未尝煮盐，居近场监，贷钱射利，隐寄田产，害及编
氓，宜取一等以上充役。又论：赐田勋戚，豪夺相先，陵
轹州县，惟当赐金，使自求之。又论：“没入赀产，止可行
于强盗、赃吏，至于仓库纲运之负陷者，惟当即其业
收租以偿，既足则给还，使复故业。”转对，言捕酒之害，
及居官者不得铸铜为器，上嘉奖曰：“卿前后所言，皆
今日可行之事。”权刑部侍郎，升侍讲。言：“有司卒用新
制，弃旧法，轻重舛牾，无所遵承，使舞文之吏时出以
售其奸。请明诏编纂。”书成上进，上大悦。尚书周执羔、
韩元吉、枢密刘珙以彊盗率不处死，无所惩艾。右司
林栗谓：“太祖朝，彊盗赃满三贯，死无首从，不问杀伤；
景祐增五贯，固从宽。今设六项法，非手刃人例，奏裁
黥配，何所惩艾？请从旧法，赃满三贯者斩。”大猷曰：“此
吾职也。”遂上奏曰：“彊盗乌可恕，用旧法而痛惩之，固
可也。天圣以来，益用中典，寖失禁奸之意。今所议六
项法，犯者以法行之，非此而但取财，惟再犯者死，可
谓宽严适中。若皆寘之死地，未必能禁其为盗。盗知
必死，将甘心于事主矣。望稍开其生路。”乃奏：用六项
法则死者十七人，用见行法则十四人，旧法则百七
十人俱死。遂从大猷议，借吏部尚书为贺金国正旦。
使至旴，𣅿得叩榜云：“彊盗止用旧法，罢六项法。”还朝，
自劾求去。上闻之，复行六项法。改权吏部侍郎兼权
尚书。夜传旨学士院，出唐沈既济《论选举事》，曰：“今日
有此敝，可行与否？诘旦，当面对，即奏事与今异。敝虽
似之，言则难行。”上曰：“卿言甚明。”既郊，差充卤簿使，以
言去，授敷文阁待制、提举太平兴国宫，起知泉州。毗
舍邪尝掠海滨居民，岁遣戍防之，劳费不赀。大猷作
屋二百区，遣将留屯。久之，戍兵以真腊大贾为毗舍
邪犯境，大猷曰：“毗舍邪面目黑如漆，语言不通，此岂
毗舍邪耶？”遂遣之。故事，蕃商与人争斗，非伤折罪，皆
以牛赎。大猷曰：“安有中国用岛夷俗者？苟在吾境，当
用吾法。”三佛齐请铸铜瓦三万，诏泉、广二州守臣督
造付之。大猷奏：“法，铜不下海，中国方禁销铜，奈何为
其所役？”卒不与。进敷文阁直学士，留知泉州。逾年，提
举太平兴国宫，改知隆兴府、江西安抚使。以大暑，讨
永新禾山洞寇不利，自劾，降龙图阁待制，落职，南康
军居住。提举太平兴国宫，复龙图阁待制，提举上清
太平宫，复敷文阁待制，升学士，没，赠二官。大猷与丞
相史浩同里，又同年进士，未尝附丽以千进，浩深叹
美之。好周施，叙宗族、外族为“兴仁录。”率乡人为义庄
二十馀亩以为倡，众皆欣劝。所著有《适斋存槁》《备忘
训鉴》等书。